Nda̱ꞌ se uxrá quiꞌyaj Jesús suun sa̱ꞌ noco̱o niꞌya̱j nij yuvii̱,
quiꞌyaj Yaꞌanj,
tza̱j ne̱ ne cuchuma̱n rá nij yuvii̱ ni̱ꞌyaj nij soꞌ man soꞌ a̱ maꞌ.
Ne̱ veé da̱nj quisíj ya̱ nu̱ꞌ snana̱ síí cuꞌna̱j Isaías síí nataꞌ snana̱ Yaꞌanj ga̱a naá a.
Dan me se cataj Isaías a:
Señor,
do̱j yuvii̱ cuchumán rá cuno nana̱ caꞌmii núj,
ne̱ do̱j yuvii̱ xcaj cuentá se vaa nucua̱j ndoꞌo so̱ꞌ Si̱j ꞌNi̱j Raꞌa man núj ado̱nj,
da̱nj taj Isaías a.
Cheꞌé dan ne caꞌve̱e cuchuma̱n rá nij soꞌ a̱ maꞌ.
Nda̱a na̱nj uún ne cuchuma̱n rá nij soꞌ cheꞌé ꞌó nana̱ caꞌmii Isaías a:
Naquiꞌyaj tuchri̱i Yaꞌanj rihaan nij soꞌ,
ne̱ naquiꞌyaj nichra̱j soꞌ nimán nij soꞌ,
ne̱ cheꞌé dan se̱ caꞌvee queneꞌe̱n rihaan nij soꞌ do̱ꞌ,
se̱ caꞌvee xca̱j nimán nij soꞌ cuentá do̱ꞌ a̱ maꞌ.
Sese caꞌve̱e,
ne̱ ca̱nica̱j rá nij soꞌ,
ne̱ ti̱nahuún ꞌu̱nj nimán nij soꞌ a.
Yoꞌ me nana̱ cataj Yaꞌanj ne̱ cachrón Isaías rihaan yanj ga̱a naá a.
Da̱nj caꞌmii Isaías cheꞌé se a̱j queneꞌen soꞌ se vaa niꞌndaj ya̱ sa̱ꞌ veꞌé vaa Jesús,
ne̱ cheꞌé dan caꞌmii soꞌ da̱nj cheꞌé Jesús a.
Tza̱j ne̱ cuchumán rá queꞌe̱e̱ nij síí uun chij rihaan nij yuvii̱ israelitá niꞌya̱j nij soꞌ man Jesús a.
Tza̱j ne̱ ne cata̱j xnaꞌanj nij soꞌ se vaa cuchumán rá nij soꞌ maꞌ.
ꞌO̱ se cuchuꞌviꞌ nij soꞌ niꞌya̱j nij soꞌ man nij síí fariseo,
se vaa cuta̱ꞌ nij síí fariseo cacunꞌ xráá nij soꞌ,
ga̱a ne̱ quiri̱i̱ yaníj nij síí fariseo man nij soꞌ rque veꞌ tucuꞌyón nij síí israelitá stucua̱nj Moisés a.
Dan me se niha̱ꞌ rá nij soꞌ doj cuno̱ nij soꞌ caꞌmi̱i̱ sa̱ꞌ yuvii̱ cheꞌé nij soꞌ,
ne̱ ne cara̱yaꞌa̱nj nij soꞌ se vaa veꞌé caꞌmi̱i̱ Yaꞌanj cheꞌé nij soꞌ a̱ maꞌ.
Ne̱ sca̱ꞌ ndoꞌo caꞌmii Jesús,
cataj soꞌ a:
―Xa̱ꞌ síí amán rá niꞌya̱j manj,
tza̱j ne̱ né ina̱nj ma̱ꞌanj me síí amán rá soꞌ niꞌya̱j soꞌ man maꞌ.
ꞌO̱ se amán rá soꞌ niꞌya̱j soꞌ man síí caꞌnéé manj rihaan chumii̱ nihánj ado̱nj.
Ne̱ xa̱ꞌ síí acaj cuentá cheꞌej,
tza̱j ne̱ soꞌ me síí acaj cuentá cheꞌé síí caꞌnéé manj rihaan chumii̱ nihánj ado̱nj.
Xa̱ꞌ ma̱ꞌanj,
tza̱j ne̱ chuguu̱n yaꞌan rihaan chumii̱ nihánj quiꞌyáj ga̱a caꞌnaj rihaan chumii̱ nihánj,
cheꞌé rej se̱ quináj nij síí amán rá niꞌya̱j manj rej rmi̱ꞌ maan chugua̱nj.
’Ne̱ caꞌve̱e se se̱ caꞌvej rá ꞌo̱ soꞌ cuno̱ soꞌ snana̱j nana̱ catúj xréé soꞌ,
tza̱j ne̱ né ꞌu̱nj me síí cuta̱ꞌ cacunꞌ xráá soꞌ a̱ maꞌ.
ꞌO̱ se né cheꞌe̱ se cuta̱ꞌ ꞌu̱nj cacunꞌ xráá yuvii̱ me caꞌnáꞌ ꞌu̱nj rihaan chumii̱ nihánj maꞌ.
Tana̱nj caꞌnáꞌ ꞌu̱nj rihaan chumii̱ nihánj cheꞌé rej ti̱nanii ꞌu̱nj man nij yuvii̱ ma̱n rihaan chumii̱ nihánj rihaan sayuun ado̱nj.
Dan me se síí tanáj xco̱ manj ne̱ naꞌvej rá cuno̱ snana̱j me se quita̱j cacunꞌ xráá soꞌ na̱nj ado̱nj.
ꞌO̱ se cheꞌé se ne cuno̱ soꞌ nana̱ caꞌmij rihaan soꞌ roꞌ,
cheꞌé dan quita̱j cacunꞌ xráá soꞌ asa̱ꞌ quisíj güii caꞌa̱nj niꞌya̱ chumii̱ nihánj chugua̱nj.
Ne̱ ꞌu̱nj nihánj me se né ina̱nj nana̱ cavii raj me nana̱ caꞌmij maꞌ.
ꞌO̱ se Réj síí caꞌnéé manj me síí caꞌneꞌ suun rihanj da̱j caꞌmi̱j na̱nj á.
Ne̱ a̱j neꞌenj se vaa sese cuno̱ níꞌ suun caꞌneꞌ soꞌ rihaan níꞌ,
ne̱ ca̱yáán níꞌ ga̱ soꞌ nu̱ꞌ cavii nu̱ꞌ caꞌanj a.
Cheꞌé dan nana̱ aꞌmij me se maꞌa̱n nana̱ caꞌmii Réj rihanj me nij nana̱ aꞌmij ado̱nj ―taj Jesús a.